Spoštovani,

ker ste v letošnjem letu za podintervencijo dobrobit živali (DŽ) za prašiče že sporočali stalež prašičev v Centralni register prašičev (CRPŠ), vas obveščamo, da se s 1. majem 2024 vzpostavlja nov sistem identifikacije in registracije prašičev. Z vzpostavitvijo novega sistema vam ne bo potrebno več posebej sporočati staleža za podintervencijo dobrobit živali (DŽ) za prašiče, ampak boste morali od vključno 1. maja v CRPš priglašati informacije v skladu s 15. členom Pravilnika o identifikaciji in registraciji prašičev (Uradni list RS, št. 9/24).

Zaradi spremembe sistema boste morali opraviti **začetni popis obratov in staleža živali**. Popis obrata (vrsta reje, vrsta objektov, kapaciteta, kontaktni podatki) in popis živali (kategorija, SIŠ, število živali, datum popisa) mora biti izveden preden se v Volos vnašajo informacije o drugih dogodkih, na primer odhod ali prihod.

**Da ne bo prihajalo do težav pri določitvi staleža za podintervencijo DŽ za prašiče, vas prosimo, da začetni popis obratov in staleža živali opravite čim prej!**

V prilogi tega dopisa vam pošiljamo pojasnila o novem sistemu, ki bodo objavljena tudi na spletnih straneh Uprave za varno hrano, veterinarstvo in varstvo rastlin. Uprava bo v predzadnjem tednu aprila vsem rejcem prašičev na dom poslala navodila in aktivacijsko kodo za ureditev dostopa do računalniške aplikacije Volos, prek katere lahko urejate priglasitev dogodkov in pregledujete podatke v Centralnem registru prašičev.